**ELŐTERJESZTÉS**

**az idegennyelv-tudást igazoló államilag elismert nyelvvizsgáztatásról és a külföldön kiállított, idegennyelv-tudást igazoló nyelvvizsga-bizonyítványok Magyarországon történő honosításáról szóló 137/2008. (V. 16.) Korm. rendelet módosításáról**

**összefoglaló**

Jelenleg a felsőoktatásról szóló 2005. évi CXXXIX. törvény 150.§ (2) bekezdés, valamint a 153. § (1) bekezdés 6. pontja az irányadóak. A törvény felhatalmazása alapján az államilag elismert nyelvvizsgáztatás rendjének szabályairól az idegennyelv-tudást igazoló államilag elismert nyelvvizsgáztatásról és a külföldön kiállított, idegennyelv-tudást igazoló nyelvvizsga-bizonyítványok Magyarországon történő honosításáról szóló 137/2008. (V. 16.) Korm. rendelet [a továbbiakban: Rendelet] rendelkezik.

A módosítási javaslat a Rendeletnek a nyelvvizsga-bizonyítvánnyal egyenértékű okiratokra vonatkozó szabályait egészíti ki.

Jelen kormányrendelet-módosítás a kihirdetést követő napon lép hatályba, ugyanakkor a 2012 szeptemberében induló képzésekre vonatkozó felsőoktatási felvételi eljárásban még nem alkalmazható, tekintettel arra, hogy a folyamatban lévő felvételi eljárás szabályait érintené, mivel a felvételi jelentkezések határideje e felvételi eljárásban 2012. február 24. napja volt.

**…../2012. (…) Korm. rendelet**

**az idegennyelv-tudást igazoló államilag elismert nyelvvizsgáztatásról és a külföldön kiállított, idegennyelv-tudást igazoló nyelvvizsga-bizonyítványok Magyarországon történő honosításáról szóló 137/2008. (V. 16.) Korm. rendelet módosításáról**

A Kormány a felsőoktatásról szóló 2005. évi CXXXIX. törvény 153.§ (1) bekezdés 6. pontjában foglalt felhatalmazás alapján, az Alaptörvény 15. cikk (1) bekezdésében foglalt jogkörében eljárva, a következőket rendeli el:

**1. §**

(1) Az idegennyelv-tudást igazoló államilag elismert nyelvvizsgáztatásról és a külföldön kiállított, idegennyelv-tudást igazoló nyelvvizsga-bizonyítványok Magyarországon történő honosításáról szóló 137/2008. (V. 16.) Korm. rendelet (a továbbiakban: Rendelet) 14. § (1) bekezdése helyébe a következő rendelkezés lép:

„(1) Az idegen nyelven folytatott és befejezett tanulmányokat igazoló, államilag elismert, külföldi közoktatási intézményben szerzett érettségi bizonyítvány, az államilag elismert, külföldi felsőoktatási intézményben szerzett oklevél, valamint a tudományos fokozat odaítélésére kijelölt hatóság által kiállított és hazai felsőoktatási intézmény vagy a Magyar Tudományos Akadémia által honosított okirat az oktatás nyelve szempontjából, államilag elismert általános, egynyelvű, komplex típusú felsőfokú nyelvvizsgának felel meg. A magyar nyelven folytatott és befejezett tanulmányokat igazoló, államilag elismert, külföldi közoktatási intézményben szerzett érettségi bizonyítvány az adott külföldi állam hivatalos nyelve szempontjából államilag elismert általános, egynyelvű, komplex típusú középfokú nyelvvizsgának felel meg. A külföldi oklevél az elismert vagy honosított szakképzettség alapján, illetve az a külföldi bizonyítvány, amely olyan szakképesítést tanúsít, amelyet Magyarországon megszerezhető, érettségi vizsgához kötött szakképesítésként ismertek el, államilag elismert szaknyelvi, egynyelvű, komplex típusú felsőfokú nyelvvizsgának felel meg.”

(2) A Rendelet14. § (5) bekezdése helyébe a következő rendelkezés lép:

„(5) Nem magyar állampolgárok esetében, magyarországi közoktatási, illetve felsőoktatási intézményben, magyar nyelven folytatott és befejezett tanulmányokat igazoló érettségi bizonyítvány, illetve oklevél, államilag elismert magyar, mint idegen nyelv egynyelvű, komplex típusú felsőfokú nyelvvizsgának felel meg.”

**2. §**

A Rendelet 15. §-a a következő (8) bekezdéssel egészül ki:

„(8) E rendeletnek az idegennyelv-tudást igazoló államilag elismert nyelvvizsgáztatásról és a külföldön kiállított, idegennyelv-tudást igazoló nyelvvizsga-bizonyítványok Magyarországon történő honosításáról szóló 137/2008. (V. 16.) Korm. rendelet módosításáról szóló …../2012. (…) Korm. rendelet 1. § (1) bekezdésével módosított 14. § (1) bekezdését a felsőoktatási felvételi eljárás tekintetében első alkalommal a 2013. évi keresztféléves eljárásban kell alkalmazni.”

**3. §**

1. E rendelet a kihirdetését követő napon lép hatályba.
2. E rendelet a hatálybalépését követő napon hatályát veszti.

Budapest, 2012.

Orbán Viktor

miniszterelnök